
CONCLUZII: 


e În domeniul justiţiei penale, UE a progre- 
sat în direcția unei instituționalizării cres- 
cânde a cooperării transfrontaliere. 

e Consiliul a instituit Reţeaua judiciară eu- 
ropeană în materie penală (a nu se con- 
funda cu cea în materie civilă şi comer- 


cială) pentru facilitarea cooperării judi- 
ciare prin puncte naţionale de contact şi 
reuniuni regulate. 

e Uniunea Europeană a creat EUROJUST 
ca unitate transfrontalieră permanentă de 
anchetă. 


Cel mai important organism instituțional deci- 
zional în privinţa „spaţiului de libertate, securitate 
şi justiție” (SLSJ) rămâne Consiliul de Miniştri. 
Acesta reuneşte miniştrii de interne şi de justiție ai 
statelor membre ale UE. Prezenţa reprezentaţilor 
acestor ministere, care în mod normal sunt miniştrii 
cabinetului, nu adjuncţii sau secretarii de stat, nu 
favorizează întotdeauna procesul decizional, deoa- 
rece uneori miniştrii de interne sunt în dezacord cu 
colegii lor de la justiţie, mai ales dacă aparțin unor 
partide diferite din coaliția de la putere. 

Toate actele legislative sunt adoptate în mod 
oficial de consiliu, chiar dacă în practică miniştrii 
deliberează numai asupra actelor la care nu s-a 
ajuns încă la un compromis la nivel de comitet (aşa- 
numitele puncte „B”). 


Deliberările miniştrilor sunt pregătite de 
COREPER II (Comitetul Reprezentanţilor Perma- 
nenți). 

Reprezentanții permanenţi sunt ajutaţi de ex- 
perți delegați la reprezentanţele permanente pentru 
miniştrii de interne şi de justiţie, care în practică 
funcționează ca supraveghetori ai acestor ministere 
în privinţa procesului decizional de la Bruxelles. 

COREPER II se bazează foarte mult pe reali- 
zarea de compromisuri asupra textelor elaborate în 
comitete, cel mai important fiind SCIFA (Comi- 
tetul strategic privind imigrația, frontierele şi azi- 
lul), Comitetul privind chestiunile de drept civil şi 
Comitetul Art. 36 (care coordonează activitățile în 
domeniul cooperării polițienești şi cooperării judi- 
ciare în materie penală). 

Aceste comitete sunt compuse din înalți 
funcționari ai ministerelor naţionale şi din cadrul 
comisiei, iar compromisurile asupra textelor de 
adoptat sunt realizate la nivelul acestora. Grupurile 
de lucru, comitetele şi consiliul sunt sprijinite de 


Direcția Generală a Secretariatului General al 
Consiliului European, ai cărei funcționari joacă un 
rol important în susținerea preşedinţiei Justiție şi 
Afaceri Interne unor compromisuri între poziţiile 
naționale. 


1. Comisia Europeană 


Are o competenţă internă mai curând limitată 
în domeniul JAI. Ca urmare a reformelor de la 
Amsterdam, a instituirii unei noi direcţii generale 
(libertate, justiţie şi securitate”) şi unei linii poli- 
tice mai active, comisia a câştigat un drept exclusiv 
de inițiativă în domeniile JAI comunitarizate. Dis- 
punând acum de o competență internă semnifi- 
cativă, datorită unui comisar dedicat acestui do- 
meniu, comisia joacă un rol de iniţiere şi punere în 
aplicare a politicilor în domeniile comunitarizate, 
similar celui din alte sfere comunitare, dar mai 
redus în restul celui de-al treilea „„pilon” unde încă 
trebuie să împartă dreptul de iniţiativă cu statele 
membre. 

Parlamentul European a avut, până în 2004, un 
rol consultativ în privința celor mai multe acte 
legislative din domeniul JAI, ceea ce a fost unul 
din cele mai vizibile elemente ale deficitului 
democratic al UE, ținând cont de implicațiile 


evidente ale JAI asupra drepturilor cetăţenilor. În 
urma deciziei luate de consiliu, pe 22 decembrie 
2004 privind trecerea la procedura codeciziei în 
toate domeniile comunitarizate, cu excepţia coo- 
perării în domeniul dreptului civil şi a măsurilor 
privind imigrația legală, parlamentul a obţinut 
drepturi de codecizie legislative depline, similare 
cu ale consiliului, începând cu 1 ianuarie 2005. Cu 
siguranță, acest lucru îi va consolida foarte mult 
poziţia în sfera JAI, deşi va continua să fie limitat 
la dreptul de a fi numai consultat în restul 
domeniilor celui de-al treilea „pilon”. Parlamentul 
a încredinţat unui comitet permanent special ana- 
lizarea măsurilor din domeniul JAI - Comitetul 
privind libertăţile civile, justiţia şi afacerile interne 
(LIBE) — care, după cum îi indică numele, este 
înclinat să pună un accent special pe controlarea 
acțiunilor UE în ceea ce priveşte protecţia cores- 
punzătoare a libertăţilor civile. 


2. Curtea Europeană de Justiţie (CEJ) 


De la intrarea în vigoare a Tratatului de la 
Amsterdam, în 1999, CEJ a dobândit considerabile 
puteri de control judiciar, atât în domeniile comuni- 
tarizate, cât şi în cele necomunitarizate. În dome- 
niile comunitarizate, importanta procedură de pro- 
nunțare a unei hotărâri preliminare, care permite 
instanţelor naţionale să transmită întrebări curții cu 
privire la aplicarea dreptului comunitar, a fost limi- 
tată la instanţele naționale. Aceasta reduce impor- 
tanța curții, dar face mai dificil, de exemplu, ca 
speţele legate de azil şi imigrare să fie analizate de 
CEJ. 


În toate domeniile JAI, rolul curţii este restrâns 
prin excluderea explicită din jurisdicţia sa a măsuri- 
lor naționale referitoare la păstrarea ordinii şi salv- 
gardarea securităţii interne (art. 68 alineatul (2), 
TCE şi art. 35 alineatul (6), TUE). În plus, accep- 
tarea hotărârilor preliminare de către statele mem- 
bre în domeniul celui de-al treilea “pilon” nu este 
obligatorie, ci sub rezerva unei declarații a fiecărui 
stat membre privind disponibilitatea de a accepta 
această jurisdicție (Art. 35 alineatul (2), TUE) — 
declarație pe care nu au făcut-o toate statele 
membre. 


Autoarea este doctorand al Universităţii Naţionale de Apărare „Carol |” în domeniul „Ştiinţe 
militare”, absolventă a cursului postuniversitar introductiv în securitate naţională la Colegiul 
Naţional de Apărare, a unui master în securitate şi apărare la Universitatea Naţională de 


a 


Apărare „Carol |” şi a unui master cu specializarea „Spaţiul public european”, în cadrul SNSPA, 


Bucureşti. A 
In prezent, deține funcţia de procuror la Parchetul de pe lângă Inalta Curte de Casatie şi 
Justiţie — DIICOT, Serviciul Teritorial Bucureşti. 

3. Agenţiile speciale 


Consiliul European a înfiinţat o gamă largă de 
agenţii speciale, care sunt instituţii sui generis cu 
atribuții specifice. 

Cele mai importante dintre acestea sunt 
EUROPOL, EUROJUST, centrele de monitorizare 
pentru droguri şi rasism şi xenofobie, Academia 
Europeană de Poliție, Agenția frontierelor externe. 
Aceste instituţii nu au totuşi vreun rol în procesul 
decizional şi sunt limitate la schimbul de informaţii 
de analiză, coordonare şi formare. 

În domeniile comunitarizate ale Titlului IV - 
TCE, instrumentele juridice sunt în cele mai multe 
cazuri „regulamente” şi “directive” al căror statut 
juridic, inclusiv „efectul direct”, a fost clarificat 
prin jurisprudența CEJ. În domeniile celui de-al 
treilea „pilon”, cele mai importante instrumente 
juridice aplicabile sunt „deciziile” şi „deciziile- 
cadru”, acestea din urmă fiind concepute ca instru- 
ment de armonizare legislativă obligatoriu pentru 
statele membre, dar care lasă statele membre să 
adopte legislaţia de punere în aplicare. În confor- 
mitate cu Tratatul UE de la Maastricht, acestea nu 
au „efect direct” (Art. 34 alineatul (2)). 

Faţă de instrumentele obligatorii din punct de 
vedere juridic, Consiliul European uzitează deseori 
de instrumente neobligatorii, cele mai importante 
fiind reprezentate de adoptarea „planurilor de 
acțiune” multianuale. În mod normal, aceste pla- 


nuri de acţiune se concentrează pe domenii prio- 
ritare ale acțiunii UE: combaterea drogurilor, tero- 
rismului şi crimei organizate şi definesc obiective 
pe termen scurt şi pe termen lung de acţiune comu- 
nă prin mijloace legislative. 

Deşi nu sunt obligatorii, planurile de acțiune 
au devenit instrumente importante de programare 
care determină ordinea măsurilor luate de UE şi 
întinderea acțiunilor legislative. 

De la adoptarea Tratatului de la Amsterdam, 
bugetul UE poate fi utilizat pentru a finanța acțiuni 
în domeniile comunitarizate. Bugetul anual al UE 
are un capitol separat pentru SLSJ. 

UE poate utiliza instrumente externe pentru a 
urmări obiective JAI. Datorită principiului parale- 
lismului dintre competențele interne şi cele externe 
(dezvoltat de CEJ), UE poate negocia şi încheia 
acorduri cu terțe țări în toate domeniile comunita- 
rizate. 

În domeniile celui de-al treilea „pilon”, 
Uniunea poate face acelaşi lucru prin utilizarea pro- 
cedurii de încheiere a tratatelor din cel de-a doilea 
„pilon” (Art. 24 - TUE în coroborare cu Art. 38 - 
TUE). UE a utilizat deja aceste competenţe externe 
în anumite cazuri şi este probabil să le utilizeze mai 
des în viitor, măsurile JAI interne necesitând din ce 
în ce mai mult acţiuni complementare la nivel 
internațional. 


4. Procedurile decizionale 


Tratatul de la Amsterdam nu a determinat o 
manifestare imediată în direcția votului majoritar în 
domeniul JAI, inițial păstrându-se unanimitatea 
pentru o perioadă de tranziție de cinci ani. Tratatul 
de la Nisa, care a intrat în vigoare pe 1 februarie 
2003, a accelerat trecerea la utilizarea majorității 
calificate în domeniile comunitarizate, trecere fina- 
lizată de o decizie luată de consiliu pe 22 
decembrie 2004 (JO L 396/45 din 31.12.2004) pri- 
vind aplicarea, începând de la 1 ianuarie 2005, a 
procedurii de codecizie tuturor domeniilor JAI 
comunitarizate în baza Titlului IV TCE, cu excep- 
ţia măsurilor legate de imigrația legală şi dreptul 
familiei. 

În consecință, în prezent, consiliul decide prin 
majoritate calificată în domeniul azilului, imigrației 


ilegale, controlului frontierelor externe şi coope- 
rării, în chestiuni de drept civil (cu excepția 
dreptului familiei), în baza unui drept exclusiv de 
inițiativă al comisiei. 

În restul domeniilor celui de-al treilea „pilon” 
(cooperare polițienească şi cooperare judiciară în 
materie penală) unanimitatea continuă totuşi să 
prevaleze, iar comisia trebuie să împartă dreptul de 
iniţiativă cu statele membre. În ansamblu, domenii 
substanțiale ale SLSJ rămân astfel dominate de 
principiul unanimităţii care în cele mai multe cazuri 
se manifestă prin durate lungi ale procesului deci- 
zional şi acorduri, în baza „celui mai mic numitor 
comun”. 

Libera circulaţie a persoanelor în spațiul UE şi 
eliminarea controalelor la frontierele interne au 

oferit un argument puternic în favoarea unei armo- 
nizări substanţiale a legislaţiei privind azilul în UE. 
Într-un „spaţiu” de liberă circulaţie, măsurile res- 
trictive ale unui stat membru tind în mod inevitabil 
să deturneze cererile de azil către alte state mem- 
bre, cu riscul ca acest lucru să genereze o reducere 
generalizată a garanţiilor de azil. 

Primul moment de acţiune în direcția unei 
abordări comune în domeniul azilului a fost Con- 
venția de la Dublin, care a intrat în vigoare pe | 
septembrie 1997, fiind de atunci transformată 
într-un regulament CE (nr. 343/2003, JO L 50/1 din 
25.2.2003). Regulamentul de la Dublin instituie 
criterii şi mecanisme pentru determinarea statului 
membru responsabil de examinarea unei cereri de 
azil. Aceste criterii, care includ, de exemplu, exis- 
tența unor legături familiale ale solicitantului de 
azil într-un stat membru, permit identificarea sta- 
tului membru responsabil de prelucrarea unei cereri 
de azil, a cărui decizie este în mod normal recu- 
noscută de toate celelalte state membre, astfel încât 
în cele mai multe cazuri solicitantul de azil respins 
nu va avea o a doua şansă în alt stat membru. 

Statele membre au dificultăți considerabile în a 
conveni asupra unor standarde minime comune cu 
privire la procedurile de acordare şi retragere a 
statutului de refugiat (azilant). Statele membre nu 
au reuşit până acum să convină asupra unei liste 
comune de „țări terţe sigure”, unde solicitanţii de 
azil respinşi pot fi returnaţi după încheierea proce- 
durii. Acest lucru constituie un deficit grav, deoa- 
rece standardele procedurale continuă să varieze 
mult între statele membre, ceea ce înseamnă că 
solicitanţii de azil continuă să fie trataţi destul de 
diferit, de la un stat membru la altul, în cursul 
procedurilor aplicate acestora. 

În ianuarie 2003 a fost adoptată o directivă 
(nr. 2003/9, JO 31/18 din 6.2.2003) care a definit o 
gamă de standarde minime referitoare la subzisten- 
ţa solicitanţilor de azil şi accesul acestora la un 
număr de drepturi sociale, precum sănătatea şi 
educația. 

După negocieri dificile, statele membre au 
reuşit să convină asupra unei armonizări a normelor 
referitoare la recunoaşterea şi conținutul statutului 
de refugiat. Consiliul a adoptat aşa-numita directivă 
de „calificare” (nr. 2004/83, JO L 304/12 din 
30.09.2004) care prevede o minimă armonizare a 
elementelor de calificare pentru statutul de refugiat, 
definit de Convenţia de la Geneva din 1951. În 
plus, statele membre au reuşit să convină asupra in- 
stituirii unui Fond European pentru Refugiați, care 


să cofinanţeze proiectele naţionale de primire, inte- 
grare şi repatriere a refugiaților, şi asupra unor 
standarde minime pentru protecția persoanelor 
deplasate. 

Principala preocupare a acțiunii UE a fost în 
domeniul combaterii imigrației ilegale. Pe 28 
februarie 2002, consiliul a adoptat un plan de acţiu- 
ne cuprinzător care prevede o gamă de măsuri în 
domeniile politicii vizelor, schimbului de informa- 
ţii, readmisiei şi repatrierii, cooperării polițienești 
şi controlului la frontieră. În domeniul legislativ, 
acest plan de acţiune a condus la o decizie-cadru 
privind combaterea traficului cu ființe umane 
(nr. 2002/629/JAI, JO L 203/1 din 1.8.2002), altă 
decizie-cadru privind consolidarea cadrului penal 
pentru împiedicarea facilitării intrării, tranzitului şi 
şederii neautorizate (nr. 2002/946/JAI, JO L 328/1 
din 5 decembrie 2002), precum şi o directivă defi- 
nind facilitarea intrării, tranzitului şi şederii neauto- 
rizate (nr. 2002/90, JO L 328/17 din 5 decembrie 
2002). În domeniul operaţional, s-a facilitat lan- 
sarea unui număr de operaţiuni comune ale forțelor 
anumitor state membre pentru interceptarea rutelor 
de imigrație ilegală şi de cooperare în scopul 
identificării rutelor majore de imigrație ilegală. 

În domeniul imigrației legale, progresul s-a 
dovedit a fi mult mai dificil, deoarece statele mem- 
bre vor să păstreze controlul naţional asupra numă- 
rului de imigranţi legali şi asupra condițiilor inte- 
grării acestora, în special datorită efectelor asupra 
pieţei forţei de muncă. 

Consiliul European a reuşit să convină asupra 
unei directive privind dreptul la reunificarea fami- 
liei al resortisanţilor din ţări terțe (nr. 2003/86, JO 
L 251/12 din 3.10.2003), care defineşte criteriile 
comune minime de eligibilitate în ceea ce priveşte 
vârsta şi relaţia de rudenie, precum şi asupra unei 
directive privind statutul resortisanților din ţări 
terțe rezidenţi pe termen lung (nr. 2003/109, JO L 
16/44 din 23.1.2004), care defineşte drepturile 
statutului de „rezident pe termen lung” pe care 
resortisanții țărilor terțe îl pot dobândi după ce au 
avut statutul de rezident legal pe o perioadă de cel 
puţin cinci ani. 

Statele Schengen au elaborat un sistem 
electronic de informaţii, „Sistemul de Informaţii 
Schengen” (SIS). SIS, ce urmează a fi transformat 
în SIS II până la finele anului 2008, mai avansat 
din punct de vedere funcțional. Acesta pune 
posturile de poliție de frontieră în poziția de a 
decide dacă o persoană ce încearcă să intre în 
spațiul Schengen urmează a fi admisă, respinsă sau 

arestată şi, de asemenea, permite forțelor de poliție 
să utilizeze datele cazierelor din alte state membre 
în scopul aplicării legii pe teritoriul lor. 

O altă evoluţie a fost decizia privind crearea 
unei Agenţii europene pentru gestiunea cooperării 
operaţionale la frontierele externe. Această agenţie 
îşi are sediul la Varşovia. Are ca obiectiv să coor- 
doneze cooperarea operațională între statele mem- 
bre şi să ofere evaluări ale riscurilor la frontieră, 
precum şi asistenţă tehnică şi formare. 


„Viza Schengen” se bazează pe un format 
comun, proceduri armonizate de emitere a acestor 
vize şi o listă comună de ţări terțe ai căror resor- 
tisanţi trebuie să dețină o viză pentru intrarea în 
spațiul Schengen. Consiliul a decis să instituie un 
Sistem de Informare privind Vizele (VIS), permi- 
țând schimbarea datelor privind vizele între mem- 
brii Schengen pentru a împiedica abuzarea siste- 
mului vizelor Schengen. 


5. Cooperarea judiciară în materie civilă 


Principala metodă în domeniul dreptului civil a 
fost recunoaşterea reciprocă a deciziilor judiciare. 
Cel mai cuprinzător instrument adoptat până acum 
este „Regulamentul Bruxelles I” (nr. 44/2001, JO L 
12/1 din 16.1.2001) privind competenţa judiciară, 
recunoaşterea şi executarea hotărârilor în materie 
civilă şi comercială. 

„Regulamentul Bruxelles I’ nu acoperă speţe 
de dreptul familiei sau din domeniul securității 
sociale. Principiile sale au fost extinse la domeniul 
dreptului familiei de aşa-numitul „Regulament 
Bruxelles II” (nr. 2201/2003, JO L 338/1 din 
23.12.2003) privind competenţa judiciară, recu- 
noașterea şi executarea hotărârilor în materie matri- 
monială şi de răspundere părintească. Al doilea 
regulament acoperă procedura civilă referitoare la 
divorț, separare legală şi anularea căsătoriei, pre- 
cum şi chestiuni referitoare la răspunderea părin- 
tească pentru copiii cuplurilor căsătorite şi necă- 
sătorite, inclusiv dreptul de acces la copii. 


Eficiența cooperării judiciare transfrontaliere 
depinde de viteza transmiterii documentelor judi- 
ciare şi extrajudiciare. UE a creat o rețea judiciară 
europeană în materie civilă şi comercială care 
urmăreşte să faciliteze cooperarea judiciară trans- 
frontalieră prin puncte naţionale de contact şi prin 
numirea unor magistrați de legătură. 

Alt obiectiv important al cooperării în dome- 
niul dreptului civil a fost îmbunătăţirea accesului 
cetăţenilor la justiţie (Directiva 2002/8 privind 
normele comune minime referitoare la asistența 
juridică în disputele transfrontaliere, JO L 26/41 
din 31.1.2003). 

Aceasta prevede standarde comune minime în 
ceea ce priveşte acordarea de asistență juridică per- 
soanelor incapabile să suporte costul procedurilor, 
dacă sunt domiciliate sau rezidente într-un stat 
membru, altul decât statul membru unde se găseşte 
instanța sau unde trebuie executată o hotărâre 
judecătorească. 


6. Cooperarea judiciară în materie penală 


Consiliul European a definit, în 1999, la 
Tampere, principiul recunoaşterii reciproce în pla- 
nul cooperării în domeniul justiției penale, obţinân- 
du-se progrese semnificative pe această bază. Con- 
siliul a adoptat o decizie-cadru privind spălarea de 
bani, identificarea, depistarea, înghețarea, seches- 
trarea şi confiscarea produselor crimelor (nr. 2001/ 
500/JAI, JO L 182/1 din 5.7.2001), care prevede 
punerea în aplicare a ordinelor de confiscare emise 
în alte state membre, precum şi facilitarea execu- 
tării cererilor de identificare, depistare, sechestrare 
sau confiscare a bunurilor provenite din activități 
criminale. 


Cel mai important element de progres în 
domeniul recunoaşterii reciproce a fost atins prin 
decizia-cadru, din 13 iunie 2002, privind mandatul 
de arestare european, care a intrat în vigoare pe | 
ianuarie 2004 (nr. 2002/584/JAL, JO L 190/1 din 
18.7.2002). Acesta face posibilă arestarea şi trans- 
ferarea între statele membre a suspecţilor fără pro- 
ceduri oficiale de extrădare, eliminând în special 
orice intervenţie politică în proceduri. Mandatul 
european de arestare oferă o scutire substanţială de 
la principiul dublei incriminări pentru un total de 
32 de infracţiuni, inclusiv terorism, omucidere, 
fraudă, trafic cu ființe umane şi rasism. 

În ciuda dificultăţilor în privința armonizării 
dreptului penal material, au fost făcute progrese 
pentru formele foarte grave de infracțiuni trans- 
frontaliere. Consiliul a adoptat peste 20 de texte 
prevăzând elemente de minimă armonizare în ceea 
ce priveşte definirea anumitor tipuri de infracțiuni 
şi a nivelului sancţiunilor, cum ar fi protecţia 
monedei euro, spălarea de bani, infracțiunile de 
mediu, traficul cu ființe umane, traficul de droguri 
şi terorismul. 

În domeniul justiţiei penale, UE a progresat în 
direcția unei instituționalizări crescânde a coope- 
rării transfrontaliere. Consiliul European a instituit 
Reţeaua judiciară europeană în materie penală (a nu 


se confunda cu cea în materie civilă şi comercială) 
pentru facilitarea cooperării judiciare prin puncte 
naționale de contact şi reuniuni regulate. De 
asemenea, a creat EUROJUST ca unitate trans- 
frontalieră permanentă de anchetă judiciară. 

Compus din câte un magistrat numit de fiecare 
stat membru, plus personalul de sprijin, 
EUROJUST a primit misiunea de a facilita coope- 
rarea judiciară între procurorii şi magistrații din 
statele membre, prin cooperarea autorităților com- 
petente şi facilitarea implementării cererilor inter- 
naționale de asistență juridică reciprocă şi extră- 
dare. EUROJUST este considerat un potențial 
precursor al unei procuraturi europene. 


PROPUNERI: 


e Eliminarea dificultăților întâmpinate de statele membre UE în a conveni asupra 
unor standarde minime comune cu privire la procedurile de acordare şi 
retragere a statutului de refugiat (azilant). 

e Continuarea armonizării dreptului penal material cu privire la infracțiunile 
transnaţionale, prin definirea acestora şi a nivelului sancţiunilor aplicate. 

